L'Eliana obri inscripcions per a la 52 edició de la Setmana Esportiva
02 de juliol de 2025

• La inauguració, i amb ella l'inici de les competicions, serà divendres que ve, 18 de juliol.

L'Ajuntament de l'Eliana ha obert inscripcions per a la 52a edició de la Setmana Esportiva. L'acte d'inauguració, que comptarà amb la participació d'una figura destacada de l'esport en l’encesa del peveter i diverses actuacions, serà divendres que ve, 18 de juliol, una vegada concloses les Festes Majors de la localitat. Les competicions es prolongaran fins al dijous 31 de juliol, dia del lliurament de trofeus.

Enguany, es faran competicions en 12 disciplines distintes: futbol 7 i 8, futbol sala, voleibol platja, bàsquet, birles, pilota, tenis, jocs de taula, tenis de taula, basket 3x3, frontenis i mini olimpíades d'atletisme, que tindran lloc el dimecres 23. Les inscripcions ja es poden formalitzar de manera telemàtica fins al dia 12 de juliol en aquest enllaç.

A més, se celebraran activitats com una masterclass de zumba-gluteboom el dilluns 21 i una altra de cicle el dijous 24, la 41 edició de la Volta a Peu 10K Vila de l'Eliana el dissabte 26 i la presentació del llibre “50 anys de Jocs Esportius a l'Eliana” el dimarts 29, del qual és autor el periodista esportiu elianer Moisés Rodríguez.

El regidor d'Esports, Vicente Zamora, ha animat “tota la ciutadania a participar en les competicions i que acudisquen al poliesportiu per a gaudir del sa ambient esportiu i de la completa programació d'activitats que hi ha prevista per als pròxims dies”.